Za zatvoreni party s Kolindom na najjačem gradskom trgu Amerikanci su Šibeniku platili tričavih 10.000 kuna Amerikanci koji su u utorak pred šibenskom vijećnicom i katedralom večerali s hrvatskom predsjednicom Kolindom Grabar Kitarović, platili su za djelomično zatvaranje i korištenje Trga Republike Hrvatske 10.000 kuna, doznajemo u šibenskoj gradskoj upravi.

04.08.2018, 08:53h04.08.2018, 09:02hA.Pa., N.M.

Dakako, nije to ni približno realna tržišna cijena višesatnog najma najjačeg trga u gradu koji se zatvara iznimno rijetko, uglavnom tijekom održavanja Večeri dalmatinske šansone ili Međunarodnog dječjeg festivala, ali za očekivati je da će s razvojem turizma biti sve više zanimanja za korištenjem te top lokacije u centru Šibenika.

- Sve ovisi o programu koji se tamo odvija. Ako imate uzvanike od čijeg će dolaska Šibenik imati koristi i kojim će se kvalitetno promovirati grad, najam može biti i besplatan, a u nekim drugim slučajevima najam tog najjačeg trga treba biti i puno veći nego za ovo nekidan – kaže Dino Karađole, direktor šibenske Turističke zajednice.

Podobnoj klijenteli kao što su američki biznismeni iz Chief Executive Organization (CEO), s kojima se na gala večeri u Šibeniku družila hrvatska predsjednica, domaćini će bez rezerve ustupiti bilo koji gradski prostor i radi njihovih ekskluzivnih htijenja po potrebi ga i zatvoriti. Ostali zainteresirani za najam glavnog trga naići će na niz ograničenja pa čak ako samo žele artistički osvijetliti katedralu sv. Jakova koja je, uzgred rečeno, radi štimunga za predsjednicu i američke lovaše tijekom gala večere bila obojana kič rozim svjetlom i izgledala kao Pink Panther.

Ako ste podobni i dovoljno bogati, dakle, dobit ćete na raspolaganje bilo koji prostor, a u turistički sve jačem Šibeniku taj cjenik izgleda otprilike ovako:

Početna cijena najma Hrvatskog narodnog kazališta (HNK) je 5.000 kuna u što je uključeno maksimalno četiri sata trajanja programa uz korištenje osnovne opreme teatra, a svaki idući sat naplatit će vam dodatnih oko tisuću kuna. Nedjeljom i blagdanom cijena je nešto viša, a najveća postignuta cijena najma u posljednje vrijeme bilo je dvodnevno ustupanje zgrade Volkswagenu za 22.000 kuna. Želite li u kazalištu raditi program od šire društvene koristi, ustupit će vam ga besplatno, eventualno uz neke sitne troškove.

Uz malo mašte i nešto više para, možete na ograničeno vrijeme unajmiti i šibenske tvrđave pod upravom Ustanove Tvrđava kulture koja za te svrhe ima vrlo detaljan cjenik. Izvan sezone koja traje od sredine rujna do sredine svibnja, prvih sat vremena korištenja sv. Mihovila ili Baronea naplatit će vam tako oko 13.000 kuna, a svaku iduću uru još 5.000. U sezoni je najam nešto skuplji, pod uvjetom da uopće dobijete termin jer uglavnom je sve rasprodano ili bookirano.

I dok je u slučaju kazališta i tvrđava sve vrlo transparentno, Šibenčani i dalje zapravo pojma nemaju koga su ugostili nekidan na Trgu Republike Hrvatske po bakšiš cijeni od 10.000 kuna.

- Kako nismo organizatori tog događaja, ne bi bilo fer da baš mi otkrivamo o tome detalje – poručuju iz šibenske gradske uprave o eventu obavijenom velom tajne.

Hrvatski mediji uzalud ovih dana istražuju imena i background ljudi s kojima se predsjednica družila u Šibeniku jer u agenciji Intours DMC, koja je organizirala večeru, samo kažu da su njihovi klijenti iz CEO grupe htjeli privatnost. Koju su za 10.000 kuna dobili na otvorenom prostoru centra Šibenika.

U gradskoj upravi samo su dodali da su njihovi predstavnici toga dana bili s Amerikancima na poslovnom sastanku, odnosno okruglom stolu koji je održan na jednom brodu u šibenskoj luci.

- Jako nam je drago što su izabrali i Šibenik kao grad koji žele posjetiti i upoznati. To je pokazatelj kako su ljepote i napredak Šibenika prepoznati u cijelom svijetu. Povratne informacije ukazivale su na impresioniranost predstavnika CEO grupe našim gradom i njegovom povijesnom jezgrom, u razgovoru su pokazivali interes za poslovne prilike u Šibeniku i u Hrvatskoj, a vjerujemo da će to tek donijeti pozitivne rezultate – priopćili su nam Macanovski poetično iz šibenske gradske uprave.

​